काँग्रेस राहुल गांधी के बचाव में आईल, जबकि भाजपा कहलस कि प्रधानमंत्री बने के क्षमता नईखे
नई दिल्ली – काँग्रेस सोमवार के पार्टी महासचिव दिग्विजय सिंह के बयान के बचाव में उतरल। दिग्विजय सिंह कहले रहन कि राहुल गांधी में शासक के स्वभाव नईखे।
भाजपा दिग्विजय के बयान के बाद काँग्रेस उपाध्यक्ष प हमला करत कहलस कि, राहुल में प्रधानमंत्री बने के क्षमता नईखे।
भाजपा नेता शाहनवाज़ हुसैन कहले – दिग्विजय सिंह बहुत निमन बात कहले, राहुल गांधी में प्रधानमंत्री बने के क्षमता नईखे। दिग्विजय नेता बने के क्षमता के बारे में क़हत रहले। देश के पाता होखे के चाही कि राहुल में प्रधानमंत्री बने के गुण नईखे।
शाहनवाज़ कहले कि, हालांकि जवाहरलाल नेहरू, इन्दिरा गांधी अवुरी राजीव गांधी ए देश प शासन कईले, लेकिन अब नेहरू गांधी परिवार बिना जिम्मेवारी के शासन कईल चाहता।
उ कहले कि, 2004 में सोनिया गांधी राष्ट्रपति से सरकार बनावे के दावा करे गइल रहली, लेकिन बाद में उ मनमोहन सिंह के प्रधानमंत्री बना देली। बिना जिम्मेवारी के शासक बने के जवन राह शुरू भईल उहे राह प अब राहुल के चलावे के सोचल जाता।
गांधी परिवार प अपना हमला के आगे बढ़ावत शाहनवाज़ कहले कि, 10 साल तक गांधी परिवार ए देश प शासन कईल, लेकिन बिना जिम्मेवारी के। 2जी घोटाला में ए राजा के जेल भईल अवुरी अंगूरी ओ समय प्रधानमंत्री रहल मनमोहन सिंह प उठल, लेकिन गांधी परिवार के बात केहु ना कहल। दिग्विजय सिंह काँग्रेस के इहे नाया सोच के बारे में बतावत बाड़े।
ओने, राहुल गांधी के मुद्दा प दिग्विजय सिंह के बयान से घेराईल काँग्रेस एकरा के लोकसभा चुनाव में भईल हार से जोड़ के बतवलस। कहलस कि, दिग्विजय सिंह लोकसभा चुनाव में पार्टी के भईल हार के चलते अयीसन बयान देले रहन।
एने, पार्टी के तमाम वरिष्ठ नेता दिग्विजय सिंह के बयान के खारिज करत इ माने से इंकार क देले कि राहुल गांधी में शासक बने के गुण नईखे।
काँग्रेस प्रवक्ता मनीष तिवारी कहले - दिग्विजय सिंह अपना बयान प सफाई दे चुकल बाड़े। चुकी लोकसभा चुनाव में पार्टी के प्रदर्शन निमन ना रहे एहसे देश भर से कई तरह के आवाज़ उठता, इ मंथन के दौर बा, इ अभी कुछ अवुरी दिन तक चल सकता।
तिवारी कहले कि, लोकतन्त्र में सभके आपन बात राखे के अधिकार बा, लेकिन एकर मतलब इ ना भईल कि हर विचार दोसरा प आरोप लगावे।
ओने, काँग्रेस के एगो अवुरी नेता अनिल शास्त्री ट्वीट क कहले कि, उ पार्टी कबहु चुनाव नईखे जीत सकत, जेकर नेता में शासन करे के क्षमता ना होखे। राहुल गांधी बहुत बुद्धिमान आदमी हवे अवुरी उनुका भी इ बात पाता बा। काँग्रेस दोबारा सत्ता में आई।
उ आगे अवुरी कहले कि, हमरा विश्वास बा कि राहुल गांधी के पूरा कोशिश लोकसभा चुनाव में जीतल रहे। फेर उ चुनावी राजनीति में रही के शासन कईल काहें ना चहीहे?
ए सभ विवाद के जड़ में दिग्विजय सिंह के ओर से गोवा में शनिवार के दिहल एगो साक्षात्कार बाटे। दिग्विजय कहले रहन कि, स्वभाव से राहुल सत्ताधारी आदमी ना हवे, स्वभाव से उ अन्याय के खिलाफ लड़ाई लड़ेवाला आदमी हवे। एकरा बाद उ सफाई देत रविवार के कहले कि, हमार कहे के मतलब रहे कि राहुल सत्ता के राजनीति ना करेले, उ अन्याय के खिलाफ आवाज़ उठावे वाली राजनीति करेले। इहे उनुका अवुरी हमनी के बीच फर्क बाटे।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva